Middelsstore til store (17-32 millimeter), avlange, rødbrune til svarte smellere. Kroppen er fint hårete. Artene har nokså lange, kamformede antenner hos hannene, kortere og sagtakkede hos hunnene. Pronotum er firkantet, noe lengre enn bredt, fint og tett punktert, bakhjørnene rett tilbaketrukne med en fin lengdekjøl. Dekkvingene mangler punktstriper. Beina er tynne og forholdsvis korte.